২০১১ সালের এপ্রিল মাসের মাঝামাঝি আমি খবর পাই একটা ফটোগ্রাফি ওয়ার্কশপ হবে মে মাসের শেষের দিকে । দেশ বিদেশের নামী ফটোগ্রাফাররা সেই ওয়ার্কশপ নেবেন । আমি জানামাত্রই দীনেশকে অংশগ্রহণ করতে বলি । রেজিস্ট্রেশন ফী শুনে দীনেশ বেশ দমে যায় । ও বলে ওর কাছে থাকা সাধারণ লেন্স নিয়ে ওখানে যাবার কোন মানে হয় না । ওখানে ভালো করে শিখতে হলে আরো ভালো লেন্সের প্রয়োজন । আমি বোঝাই যে একটা পোট্রেট লেন্স থাকলেই কাজ চলে যাবে । আমি আশ্বাস দিই কারুর কাছ থেকে ঐ কদিনের জন্য ঐরকম লেন্স যোগাড় করে দেবার । তবুও দীনেশ প্রস্তাবে রাজী হয় না । শেষে আমি বলি যে ওর ভবিষ্যতের জন্য এটা দরকার । এর মাধ্যমে ও অনেক ভালো ফটোগ্রাফার হতে পারবে – আর্থিক সচ্ছলতা আসবে । গতানুগতিক কোন সাধারণ চাকরীর থেকে ওর ফটোগ্রাফিতে উন্নতি করার সম্ভাবনা অনেক বেশি । কাকীমা আমাদের কথোপকথন শুনছিলেন । দীনেশকে বোঝাতে বলতে উনি মাথা নিচু করে একটি দীর্ঘশ্বাস ফেলেন । পরে জেনেছিলাম আমার কথাগুলো কাকীমার চিন্তাভাবনাকে ভীষণভাবে নাড়া দিয়েছিল ।